### NN 153/2023 (20.12.2023.), Odluka o općinskim porezima Općine Klis

Općina Klis

2274

Na temelju članka 42. stavka 1. Zakona o lokalnim porezima (»Narodne novine« broj 115/16, 114/22 i 114/23) te članka 28. Statuta Općine Klis (»Službeni vjesnik Općine Klis«, broj 6/19, 4/20, 1/21 i 7/23), Općinsko vijeće Općine Klis na 28. sjednici održanoj 29. studenoga 2023. godine donosi

ODLUKU

O OPĆINSKIM POREZIMA OPĆINE KLIS

I. OPĆE ODREDBE

Članak 1.

Ovom Odlukom utvrđuju se:

1. Vrste lokalnih poreza koji se uvode za područje Općine Klis,

2. Visina stope poreza na potrošnju,

3. Visina poreza na kuće za odmor izražena u eur/m2

4. Prijenos ovlasti za utvrđivanje i naplatu pojedinih lokalnih poreza na Ministarstvo financija, Poreznu upravu.

Članak 2.

Općinski porezi jesu:

1. Porez na potrošnju,

2. Porez na kuće za odmor.

II. VRSTE LOKALNIH POREZA

1. Porez na potrošnju

Članak 3.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 4.

(1) Obveznik poreza na potrošnju je pravna i fizička osoba koja pruža ugostiteljske usluge na području Općine Klis.

(2) Osnovica za obračun poreza na potrošnju je prodajna cijena pića po kojoj se piće proda u ugostiteljskim objektima, bez poreza na dodanu vrijednost.

Članak 5.

Porez na potrošnju plaća se po stopi od 3 % na osnovicu iz članka 5. ove Odluke.

Utvrđenu obvezu poreza na potrošnju porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

2. Porez na kuće za odmor

Članak 6.

(1) Porez na kuće za odmor plaćaju sve pravne i fizičke osobe, koje su vlasnici kuća za odmor na području Općine Klis.

(2) Kućom za odmor smatra se svaka zgrada ili dio zgrade (stan) koji se koristi povremeno ili sezonski.

(3) Porez na kuće za odmor ne plaća se na kuće za odmor koje se ne mogu koristiti zbog ratnih razaranja, prirodnih nepogoda, te starosti i trošnosti.

(4) Kućom za odmor ne smatraju se gospodarske zgrade koje služe za smještaj poljoprivrednih strojeva, alata i slično.

(5) Porez na kuće za odmor plaća se godišnje u iznosu od 1,50 EUR po četvornom metru korisne površine u korist proračuna Općine Klis.

(6) Porez iz stavka 1. ovog članka plaća se u roku od 30 dana od dana izdavanja rješenja.

Članak 7.

Obveznici poreza iz članka 6. ove Odluke dužni su nadležnom poreznom tijelu do 31. ožujka godine za koju se utvrđuje porez, dostaviti podatke o kući za odmor koji se odnose na mjesto gdje se nalazi taj objekt, korisnu površinu, kao i druge podatke potrebne za razrez poreza, a naročito podatke o promjeni vlasništva, uspostavi suvlasništva, te promjenama povezanim s povećanjem ili smanjenjem površine kuće za odmor.

III. PRIJENOS OVLASTI I NADLEŽNA POREZNA TIJELA

Članak 8.

(1) Poslovi u vezi s utvrđivanjem i naplatom poreza na potrošnju i poreza na kuće za odmor povjeravaju se Ministarstvu financija, Poreznoj upravi.

(2) Stvarno i mjesno nadležna ustrojstvena jedinica Porezne uprave Ministarstva financija je nadležno porezno tijelo za utvrđivanje i naplatu lokalnih poreza iz stavka 1. ovog članka.

(3) Ovlašćuje se nadležna organizacija platnog prometa zadužena za raspoređivanje uplaćenih prihoda da naknada koja pripada Ministarstvu financija, Poreznoj upravi u iznosu od 5 % od ukupno uplaćenih prihoda, obračuna i plati u državni proračun i to do zadnjeg dana u mjesecu za protekli mjesec.

IV. PRIJELAZNE I ZAVRŠNE ODREDBE

Članak 9.

(1) Stupanjem na snagu ove Odluke prestaje važiti Odluka o lokalnim porezima Općine Klis (»Narodne novine« br. 3/18).

(2) Svi postupci utvrđivanja i naplate općinskih poreza započeti prema odredbama Odluke iz stavka 1. ovog članka, koji nisu dovršeni do stupanja na snagu ove Odluke, dovršit će se prema odredbama navedene Odluke.

Članak 10.

Ova Odluka objavit će se u »Službenom vjesniku Općine Klis«, a stupa na snagu 1. siječnja 2024. godine.

Klasa: 410-01/23-01/02

Urbroj: 2180-03-02-23-1

Klis, 29. studenoga 2023.

Predsjednik
 Josip Didović, v. r.